《忆弟作》
元代·刘崧

永夜不能寐，披衣起彷徨。念我骨肉亲，三年辞故乡。

故乡不得归，越绝虎与狼。婉娈抱弱子，远滞湘水傍。

湘水自东来，不见征鸿翔。念昔遘难初，进退何仓皇。

既兴悼亡叹，旋赋远游章。田园舍之去，秋草俱已荒。

念子抱耿介，敝褐凋风霜。心危虑鲜舍，鬓落恐易苍。

徒闻篇翰积，矧婴贫病伤。维时春泽敷，群卉各扬芳。

翳我手足情，沦落天一方。载歌常棣篇，具迩固其常。

逝言事堂构，庶以永乐康。毋徒事游衍，阔绝劳相望。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。